АҞӘА, жьҭаара 25– Sputnik, Сариа Кәарцхьиаԥҳа. Аҟәа араион ашьхахыҵырҭа Анчхы амца иамҽханакит ҳәа Sputnik иазеиҭеиҳәеит Ԥсҳәы ақыҭа амцарцәара-цхырааратә гәыԥ аиҳабы Сергеи Зинченко.
Ашьхахыҵырҭа Анчхы иахьаҵанакуа 30 гектар рҟынӡа абнара амца акуп. Иҟоу агәаанагарақәа рыла амцакра ҟалеит ауаҩытәыҩсатә фактор иахҟьаны.
Амцарцәара иалахәуп Ԥсҳәы ақыҭа амцарцәара-цхырааратә пост. Аҭыԥ ахь анеира уадаҩуп, АҶА автомашьынақәа уахь изхалом.
"Амцакрахь инеиит ҳусзуҩцәа. Амцакра иамҽханакит 30 гектар. Ибылуеит аҵиаақәеи абыӷьҩҩеи. Жьҭаара 24 ахәылбыҽханӡа абжароуп зырцәара ҳалшаз, иахьагьы амцарцәара ҳаҿуп ", - иҳәеит Зинченко.
Зинченко иажәақәа рыла жьҭаара 25 иалагӡаны амца ырцәахоит.